**Povzetek revizijskega poročila Računovodski izkazi in pravilnost poslovanja *Zavoda za pokojninsko in invalidsko zavarovanje Slovenije v letu 2012***

Računsko sodišče je izvedlo revizijo računovodskih izkazov in pravilnosti poslovanja *Zavoda za pokojninsko in invalidsko zavarovanje Slovenije* (v nadaljevanju: zavod), ki je nosilec in izvajalec obveznega pokojninskega in invalidskega zavarovanja na podlagi medgeneracijske solidarnosti.

*Cilja revizije* sta bila izrek mnenja o računovodskih izkazih zavoda za leto 2012 in izrek mnenja o pravilnosti poslovanja zavoda v letu 2012.

Računsko sodišče je o *računovodskih izkazih* zavoda za leto 2012 izreklo *pozitivno* *mnenje*, ker meni, da revidirani računovodski izkazi v vseh pomembnih pogledih pravilno prikazujejo stanje sredstev in obveznosti do virov sredstev zavodana dan 31. 12. 2012 ter prihodke in odhodke oziroma prejemke in izdatke zavodaza tedaj končano leto. Ne da bi to vplivalo na mnenje, pa je računsko sodišče opozorilo, da v bilanci stanja terjatve za neplačane prispevke za obvezno pokojninsko in invalidsko zavarovanje niso bile izkazane.

O *poslovanju* zavoda v letu 2012 je računsko sodišče izreklo *mnenje s pridržkom*, ker je ugotovilo, da je zavod javnim uslužbencem določil osnovno plačo in dodatek za delovno dobo ter izplačal jubilejno nagrado v nasprotju z Zakonom o sistemu plač v javnem sektorju in kolektivnimi pogodbami ter jim zato neupravičeno izplačal najmanj 2.873 evrov, dva javna uslužbenca pa je v nasprotju z Zakonom o delovnih razmerjih premestil na delovno mesto, za katero nista izpolnjevala pogojev. Zavod v matični evidenci zavarovancev in evidenci upokojitvenega postopka ni zagotovil pravilnih, točnih in popolnih podatkov, ki vplivajo na izračun pokojninske osnove, zato je bila uživalcem v nekaterih primerih pokojnina nepravilno določena in izplačana, v matični evidenci uživalcev pravic pa ni zagotovil vseh podatkov, kar ni v skladu z Zakonom o pokojninskem in invalidskem zavarovanju in Zakonom o matični evidenci zavarovancev in uživalcev pravic iz pokojninskega in invalidskega zavarovanja. V nasprotju s predpisi o javnem naročanju je zavod ravnal pri nabavah poštnih in telekomunikacijskih storitev v skupnem znesku 2.240.666 evrov.

Zavod je med revizijskim postopkom sprejel ustrezne popravljalne ukrepe za odpravo razkritih nepravilnosti, zato računsko sodišče ni zahtevalo predložitev odzivnega poročila.

Ljubljana, 1. avgusta 2014